Ligte vliegtuig ploeg in veld by GermistonDie ligte vliegtuig het in ‘n veld neergestort. (Foto: Verskaf) Vier mense is Maandag lig beseer toe ŉ ligte vliegtuig in ŉ veld tussen Leondale en Wadeville in Germiston neergestort het. Volgens Eric Maloka, woordvoerder van die Ekurhuleni-nooddiens, is paramedici en die brandweer net ná 11:00 na die toneel in Johannesburg ontbied. “Toe nooddienste by die toneel aangekom het, was die insittendes reeds op pad na ŉ plaaslike hospitaal vir verdere behandeling.” Geen sterftes is aangeteken nie, maar een van die insittendes het matige beserings opgedoen. Die Burgerlugvaartowerheid was op die toneel en ondersoek die ongeluk verder. Dié owerheid het Dinsdag aan Maroela Media bevestig dat ‘n Cessna 182 Skylane met die registrasie ZS-MZV in die ongeluk betrokke was. “Die oorsaak van die ongeluk is nog nie bekend nie, maar ‘n voorlopige verslag sal binne 30 dae aan die publiek beskikbaar gestel word.” Maroela Media het vroeër berig dat die getal vliegongelukke die afgelope tyd afgeneem het, al het verskeie vliegongelukke die afgelope paar maande kommer gewek by lede van die vlieggemeenskap. ŉ Vergelyking van vorige jare se syfers wys ook dat dié soort ongelukke aan’t afneem is. Nietemin is 32 mense die afgelope drie jaar in kommersiële vliegongelukke dood. Dit sluit vlieëniers en leerdervlieëniers in.